Plaasbestuurder gedink hy is net paranoïes voor aanvalArgieffoto: SAPD Ferdie Jacobs, die plaasbestuurder op ŉ plaas buite Louis Trichardt, was die afgelope ruk skrikkerig en het gedink hy is net paranoïes toe hy Woensdag helder oordag voetstappe in sy huis op die plaas hoor. “Ek het gedink ‘kom ek gaan kyk net’ en toe ek in die sitkamer kom, toe gryp hulle my,” verduidelik Jacobs Donderdag aan Maroela Media. Hoewel hy getroud is en kinders het, woon Jacobs (34) in dié stadium nog alleen op die plaas op die Witvlagpad buite die dorp waar hy sowat ŉ vyf maande gelede as plaasbestuurder aangestel is. Te midde van sy dagtake is Jacobs gister net voor 11:00 gou huis toe, en was skaars in die huis om kos te begin warm maak toe hy voetstappe elders in die huis hoor. Jacobs het gaan ondersoek instel in die sitkamer van die plaashuis waar twee aanvallers hom ingewag het. Een van die twee het hom toe hy die vertrek binnekom van agter met ŉ skerp voorwerp oor die kop geslaan. “Ek het my hoed op gehad en het gelukkig nie ŉ erge wond aan my kop opgedoen nie,” sê Jacobs, wat wel snyplekke aan sy bobeen, maag en arm tydens ŉ struweling met die aanvallers opgedoen het. “Ek was uit. Ek het daardie dooie skokgevoel gekry en my liggaam het lam geword voordat ek my bewussyn verloor het. Ek verbeel my hulle het my met ŉ soort instrument van agter geslaan.” Die aanvallers het daarna met kontant en Jacobs se baadjie wat hy vroeër in die kombuis uitgetrek het, op die vlug geslaan. Jacobs het nie sy aanvallers herken nie. “Hulle was onbekende gesigte en het glad nie gepraat nie. Al wat ŉ mens kon hoor was die stoeigeluide,” sê hy. Jacobs kon later daarin slaag om orent te kom waarna hy hulp ontbied en later hospitaal toe gegaan het om steke aan sy arm te ontvang. Hy is in die hospitaal opgeneem en is vanoggend ontslaan. “Die polisie het gevra dat ek voorlopig nie op die plaas bly totdat die verdagtes in hegtenis geneem is nie. Ek het toe gou my klere op die plaas gaan haal en dit was ŉ vieslike gevoel [om daar te wees],” sê hy. Volgens Jacobs het die voorval hom nou eers, ŉ dag later, getref. “Die ding speel oor en oor in my kop. Ek was eers deurmekaar, maar nou begin dit inskop.”